மதுரை எம்.ஜி.ஆர் ஒருங்கிணைந்த பேருந்து நிலையம்

எம். ஜி. ஆர். பேருந்து நிலையம் (M.G.R. Bus Stand) என்பது இந்தியாவின், தமிழ்நாடு மாநிலத்தில், மதுரை நகரப் பகுதியில் உள்ள ஒரு பேருந்து நிலையமாகும். இந்த பேருந்து நிலையம் பொதுவாக மாட்டுத்தாவணி என மற்றொரு பெயராலும் அழைக்கப்படுகிறது.

வரலாறு 

மதுரை நகரில் பெருகிய போக்குவரத்து நெரிசலின் காரணமாக, மதுரை நகருக்குள் இருந்த மூன்று பேருந்து முனையங்களுக்கு மாற்றாக ஒரு ஒருங்கிணைந்த பேருந்து முனையத்தை அமைக்க மதுரை மாநகராட்சி முடிவு செய்து மாட்டுத்தாவணி அமைக்கப்பட்டது. பின் சுற்றுச்சாலைத் திட்டம் மூலம் அனைத்து முனையங்களும் மாட்டுத்தாவணியுடன் இணைக்கப்பட்டன. இப்பேருந்து நிலையம் 10 கோடி செலவில், சுமார் 10 ஏக்கர் நிலத்தில் அமைக்கப்பட்டுள்ளது.

பெயர்க் காரணம் 
இந்தப் பேருந்து நிலையம் மாடுகள் விற்பனை செய்யப்படும் பகுதியாக இருந்த மாட்டுத் தாவணி என்கிற பகுதியில் அமைக்கப்பட்டிருப்பதால், மதுரையில் இருப்பவர்களும், அடிக்கடி மதுரை வந்து செல்பவர்களும் இந்தப் பேருந்து நிலையத்தை மாட்டுத்தாவணி பேருந்து நிலையம் என்கிற பெயராலேயே அழைக்கின்றனர். மதுரையில் பேச்சு வழக்கத்தில் உள்ள இந்தப் பெயரே அனைவராலும் அதிக அளவில் பயன்படுத்தப்பட்டு வருகிறது.

சேவைகள் 

மதுரையின் புறநகர்ப் பகுதியில் அமைந்துள்ளதால், இப்பேருந்து நிலையம் எட்டு நடைமேடைகளுடன், நடைமேடைக்கு பன்னிரண்டு தடங்களில் அதிக அளவு பேருந்துகளைக் கையாளக்கூடியதாக உள்ளது. இப்பேருந்து நிலையத்தை தமிழ்நாடு அரசுப் போக்குவரத்துக் கழகம், அரசு விரைவுப் போக்குவரத்துக் கழகம், கேரள மாநில சாலைப் போக்குவரத்துக் கழகம் மற்றும் கருநாடக மாநில சாலைப் போக்குவரத்துக் கழகம் பேருந்துகள் அதிக அளவில் பயன்படுத்துகின்றன.

அதிக போக்குவரத்து நெரிசலின் காரணமாக தனியார் ஓம்னி பேருந்து முனையம் புதிதாக அமைக்கபட்டுள்ளது.

பயணியர் வசதிகள் 
 பயணச் சீட்டு வழங்குமிடங்கள் (SETC, TNSTC, KSRTC)
 உணவகம் மற்றும சிற்றுண்டிக் கடைகள்
 இருக்கை வசதி.
 தானியங்கி பணம் வழங்கும் கருவி (ATM).
 கழிப்பறை மற்றும் ஓய்வறை (இலவசம் மற்றும் கட்டணம்)
 வண்டிகள் நிறுத்துமிடம்.
 வாடகை வண்டிகள்.
 காவல்துறை வெளிச் சாவடி. (Police out post)
 உரிமம் பெற்ற பூ வணிகர்கள்.
 மருத்துவ உதவிக் குழு.

படக்காட்சியகம்

மேற்கோள்கள்

இவற்றையும் காணவும் 
 மதுரை ஆரப்பாளையம் பேருந்து நிலையம்
 மதுரை பெரியார் பேருந்து நிலையம்
 மதுரை அண்ணா பேருந்து நிலையம்

தமிழ்நாட்டுப் பேருந்து நிலையங்கள்
மதுரை மாநகராட்சிப் பகுதிகள்